
  Općinski načelnik Općine Jelenje
KLASA: 400-03-18-/6
URBROJ: 2170/04-02-18-1

Dražice, 08. siječnja 2018.
Na temelju članka 68. Zakona o proračunu („Narodne novine“ broj 87/08 , 136/12 i 15/15), u svezi odredaba Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja („Narodne novine“ broj 52/2013, 94/2014.)članka 33. Statuta Općine Jelenje (Službene novine PGŽ broj 33/09, 13/13, 6/16 i 17/17) općinski načelnik Općine Jelenje donio je dana 08. siječnja 2018.   

ODLUKU
o kriterijima, uvjetima i postupku otpisa potraživanja, odgodi plaćanja ili obročnoj otplati potraživanja  
za javna davanja 
Članak 1. 

Odlukom o kriterijima, uvjetima i postupku otpisa potraživanja, odgodi plaćanja ili obročnoj otplati potraživanja za javna davanja (u nastavku teksta Odlukom) utvrđuju se kriteriji, mjerila i uvjeti, te propisuje postupak za odgodu plaćanja, obročnu otplatu duga, otpis ili djelomičan otpis potraživanja Općine Jelenje za javna davanja temeljem Općeg poreznog zakona.  
Odredbe ove Odluke odnose se na potraživanja s osnove javnih davanja utvrđenih Općim poreznim zakonom (izuzev naknade za koncesije), odnosno s osnove javnih davanja čije je utvrđenje i/ili naplata i/ili nadzor posebnim propisima u nadležnosti Općine Jelenje.  

Članak 2. 

Ova Odluka primjenjuje se na dužnika fizičku osobu i dužnika pravnu osobu.
Članak 3. 

Zahtjev dužnika za odgodu plaćanja, obročnu otplatu duga, otpis ili djelomičan otpis potraživanja po osnovi javnih davanja mora biti obrazložen, te se podnosi Jedinstvenom upravnom odjelu Općine Jelenje (dalje: Jedinstveni upravni odjel). 

Članak 4. 

Odgoda plaćanja ili obročna otplata duga iz članka 1. ove Odluke odobrit će se fizičkim i pravnim osobama prema slijedećim uvjetima:  

· ako bi naplata duga u cijelosti predstavljala neprimjereno opterećenje za dužnika a odgodom plaćanja ili obročnom otplatom duga bi se bitno poboljšale dužnikove mogućnosti otplate duga 

· kad od dužnika inače ne bi bilo moguće naplatiti cjelokupan iznos. 

Odgoda plaćanja ili obročna otplata duga pravnih osoba odobrit će se ako bi naplata duga u cijelosti dovela do nelikvidnosti pravne osobe odnosno do blokade računa.  

Članak 5. 

Za potraživanja koja su Općim poreznim zakonom definirana kao javna davanja, općinski načelnik može odobriti odgodu plaćanja ili obročnu otplatu javnog duga u cijelosti ili djelomično za razdoblje od najdulje 24 mjeseca.  

Pravnoj ili fizičkoj osobi općinski načelnik može odobriti odgodu plaćanja ili obročnu otplatu duga u cijelosti ili djelomično do pojedinačnog iznosa od najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o odgodi plaćanja odnosno o obročnoj otplati duga. Ako je taj iznos veći od 50.000,00 kuna općinski načelnik može odlučivati najviše do 50.000,00 kuna.  

Za odgodu plaćanja ili obročnu otplatu duga do pojedinačnog iznosa većeg od iznosa iz stavka 2. ovog članka, odluku donosi Općinsko vijeće.  Uz zahtjev dužnik pravna osoba i fizička osoba obvezni su priložiti sredstvo osiguranja plaćanja u skladu sa odredbama Općeg poreznog zakona.  

Sadržaj zahtjeva mora biti u skladu s odredbama Općeg poreznog zakona. 

O odgodi plaćanja ili obročnoj otplati duga će se, u skladu sa odredbama Općeg poreznog zakona, sklopiti upravni ugovor.  

Članak 6. 

Kriteriji i uvjeti za otpis potraživanja su slijedeći:  

1. Za pravne osobe potraživanja koja se ne mogu naplatiti ni u postupku ovrhe, otpisuju se kao nenaplativa i to:  

a) ako postoji pravomoćno rješenje o zaključenju stečajnog postupka nad pravnom osobom ili ako je ista informacija razmijenjena između sudskog registra ili drugog odgovarajućeg registra i tijela Općine Jelenje a ne postoji osiguranje po osnovi jamstva  

b) ako postoji pravomoćno rješenje o brisanju iz sudskog registra ili drugog odgovarajućeg registra a ne postoji osiguranje duga po osnovi jamstva  

c) ako postoji pravomoćno sudsko rješenje o sklopljenoj pred stečajnoj nagodbi, odnosno pravomoćno rješenje o potvrdi pred stečajnog sporazuma kojim je utvrđeno da se dug otpisuje 
d) ako se u stečajnom postupku nad dužnikom pojedincem ispune pretpostavke za oslobođenje od preostalih obveza propisane odredbama Stečajnog zakona 

2) Za fizičke osobe potraživanja koja se ne mogu naplatiti ni u postupku ovrhe, otpisuju se kao nenaplativa i to: 

a) ako je ovršenik umro a nije ostavio pokretnine i nekretnine iz kojih se može naplatiti po osnovi javnih davanja  

b) ako postoji sklopljen izvansudski sporazum, sudska nagodba na pripremnom ročištu, odnosno po pravomoćnom rješenju suda o oslobođenju od preostalih obveza u postupku stečaja potrošača kojim je utvrđeno da se dug otpisuje 

3) Za fizičke osobe ako bi izvršenje naplate dovelo u pitanje osnovne životne potrebe dužnika odnosno ovršenika i članova njegova kućanstva, potraživanje se iznimno na njegov zahtjev može otpisati u cijelosti ili djelomično pod slijedećim uvjetima:  

a) ako podnositelj zahtjeva ostvaruje pravo na zajamčenu minimalnu naknadu odnosno prava na pomoć za uzdržavanje, ako je podnositelj zahtjeva korisnik prava na pomoć za uzdržavanje iz sustava socijalne skrbi, odnosno pravo na opskrbninu prema zakonu kojim se uređuju prava hrvatskih branitelja iz Domovinskog rata i članova njihovih obitelji ili zakonu kojim se uređuje zaštita vojnih i civilnih invalida rata  

b) ako imovno stanje podnositelja zahtjeva i punoljetnih članova njegova kućanstva odgovara slijedećim uvjetima:  

· kada imovina u novčanom obliku podnositelja zahtjeva i punoljetnih članova njegova kućanstva ne prelazi iznos od dvije proračunske osnovice na dan podnošenja zahtjeva po članu njegova kućanstva  

· kada podnositelj zahtjeva odnosno punoljetni članovi njegova kućanstva imaju u vlasništvu stan ili kuću koju koriste isključivo za njihovo stanovanje, te ako imaju u vlasništvu automobil/ili plovilo, čija vrijednost ne prelazi iznos od dvije proračunske osnovice na dan podnošenja zahtjeva po članu njegova kućanstva  

· kada ukupni dohodak i ukupni primici podnositelja zahtjeva i njihovih punoljetnih članova kućanstva mjesečno ne prelazi po članu kućanstva iznos od jedne proračunske osnovice.  
3) Za stjecanje prava na otpis ili djelomičan otpis potraživanja temeljem zahtjeva fizička osoba mora ispunjavati kriterij iz točke 3. Stavka a), ili kumulativno kriterije iz točke 3. Stavka b) ovog članka.  


O otpisu potraživanja iz prethodnog stavka, na osnovi pisanog i obrazloženog zahtjeva dužnika odnosno ovršenika odlučuje općinski načelnik ili Općinsko vijeće, sukladno članku 5. stavku 2. i 3. ove Odluke.  

4) U svim ostalim slučajevima, osobito kada se utvrdi da su potraživanja nenaplativa uslijed nastupa zastare ili su pravno neosnovana, postupiti će se sukladno važećim propisima. 

Članak 7. 

Jedinstveni upravni odjel ima obvezu pratiti sporno naplativa potraživanja. Porezni dug se smatra sporno naplativim: 

a) Ako se potraživanje ne može naplatiti u postupku ovrhe a još nije nastupila apsolutna zastara prava na naplatu  

b) Ako se obveznik- fizička osoba preselila na nepoznato mjesto ili je od strane suda proglašena nestalom ili joj je oduzeta poslovna sposobnost, nije ostvarila ili nema imovine iz koje se potraživanje može naplatiti a još nije nastupila apsolutna zastara  

c) Ako potraživanje nije naplaćeno u roku od pet godina nakon isteka godine u kojoj je obveza utvrđena  

d) Ako je dužnik pokrenuo postupak pred stečajne nagodbe, odnosno pred stečajni postupak 

e) Ako je nad dužnikom pokrenut stečajni postupak, odnosno stečaj potrošača 

f) Od dana smrti obveznika do pravomoćnosti rješenja o nasljeđivanju.  

Evidentiranje sporno naplativog duga ne utječe na zakonske postupke vezane uz naplatu potraživanja. 

Članak 8. 

Otpis potraživanja može predložiti Jedinstveni upravni odjel, po potrebi tijekom godine, te Komisija za popis imovine i obveza prilikom provođenja godišnjeg popisa imovine, obveza i potraživanja Općine.  

U postupku otpisa potraživanja uzima se u obzir sljedeća dokumentacija: analitički knjigovodstveni podaci, pravomoćna rješenja i odluke suda ili drugog nadležnog tijela, interni akti Općine Jelenje, službene zabilješke o neutemeljenosti potraživanja, nastup zastare, evidencije o pokrenutim postupcima naplate, kao i druga dokumentacija potrebna za utvrđivanje činjenica bitnih za donošenje prijedloga za otpis. Odluku o otpisu potraživanja donosi općinski načelnik, odnosno Općinsko vijeće sukladno zakonskim propisima.  Za provedbu donesene odluke nadležan je Jedinstveni upravni odjel.  

Članak 9.
Ovaj Pravilnik stupa na snagu osam dana od dana donošenja.

Ova Pravilnik objavit će se i na web stranici Općine Jelenje www.jelenje.hr .

